सौन्दर्य विशेषज्ञ व सामाजिक कार्यकत्री सुप्रिया सिंह राठौर का कहना है कि किशोर मन किसी तरह के बन्धन में बंधकर नही रहना चाहता ऐसे में उनके ऊपर विभिन्न रूढिवादिता व परम्पराओं का थोपना किशोरी के लिए घातक हो सकता है। अक्सर परिवार के सदस्यों में माहवारी को लेकर तमाम तरह की भ्रान्तियां या अंधविश्वास देखने को मिलते है जो किशोरियों पर भी थोपने की कोशिश की जाती है। यह अंधविश्वास और भ्रान्तियां किशोरियों में आगे चलकर उनके स्वास्थ्य के लिए नुकसानदेह हो सकती है।। सुप्रिया सिंह का कहना है कि अक्सर लोगो का यह सोचना होता है कि माहवारी के दौरान निकलने वाला खून गन्दा होता है जबकि यह खून हमारे शरीर में उपलब्ध खून की तरह ही होता है वहीं माहवारी के दौरान योनि मार्ग से बाहर निकलता है। यदि योनि अंगो की साफ सफाई का ध्यान रखा जाये तो माहवारी के दौरान निकलने वाले खून से किसी प्रकार संक्रमण नही होता है। सुप्रिया सिंह के अनुसार माहवारी को लेकर सदियो से यह अंधविश्वास बना हुआ है कि माहवारी के दौरान किशोरी या महिला को खाना नही बनाना चाहिए न ही खाने पीने की वस्तुओं, कुओ, तालाबो नदियों आदि के पास जाना चाहिए। ऐसा करने से यह सब अशुद्ध हो जाता है जबकि माहवारी के दौरान इन सब चीजों के छूने से किसी तरह की हानि नही हेाती है यह मात्र अंधविश्वास और भ्रान्ति के कारण होता है। हां यह जरूर है कि माहवारी के दौरान अगर खाना बनाने या परोशने का काम किया जा रहा है कि तो हाथो केा साबुन से भली प्रकार से धोना चाहिए जिससे किसी तरह के संक्रमण को फैलने से रोका जा सके। माहवारी के दौरान खान पान को लेकर भी तमाम तरह की भ्रान्ति बनी हुई है जिसकी वजह से किशोरियो के स्वास्थ्य पर बुरा प्रभाव पडता है। लोगो का मानना है कि माहवारी के दौरान खट्टा पदार्थ खाने से अधिक खून निकलता है जबकि माहवारी में खट्टी चीजे खाना किसी तरह का नुकसान नही पहुचाता है। इसके अलावा दूध दही, एवं पनीर के भी खाने पर रोक लगायी जाती है जबकि माहवारी के दौरान इन पदार्थो के खाने से शरीर को पोषण प्राप्त होता है।